Gladiaattori-tähtenä ja julmana paloittelumurhaajana tunnettu Virpi Butt vapautuu vankilasta vankilaviranomaisten vastustuksesta huolimatta. Oikeuspsykiatrisen lausunnon mukaan Buttilla on korkea riski syyllistyä uudelleen väkivaltarikokseen.

Helsingin hovioikeus on päättänyt laskea Virpi Buttin, 45, ehdonalaiseen vapauteen vuoden 2018 uudenvuodenaattona.

Hovi antoi torstaisen päätöksen siitä huolimatta, että Rikosseuraamuslaitos ei puoltanut vapauttamista. Myös Psykiatrisen vankisairaalan lausunto oli vapauttamista vastaan. Oikeuspsykiatrisessa kokonaisarviossa todetaan, että Buttin riski syyllistyä uudelleen väkivaltarikokseen on korkea.

Oikeus perusteli päätöstään sillä, että syksystä 2016 lähtien avolaitoksessa olleen Buttin oloissa on tapahtunut " myönteinen kehitys " . Hänellä on asunto ja läheiset suhteet perheeseensä, minkä oikeus uskoi helpottavan yhteiskuntaan sopeutumista. Lisäksi oikeus huomautti, että Butt on sitoutunut päihteettömyyteen.

Vapautuessaan vankilasta 31.12.2018 Virpi Butt tulee istuneeksi vankilassa noin viisitoista ja puoli vuotta.

Kammottava murha

Virpi Butt, Gladiaattoreiden Timantti, muistetaan yhtenä Suomen rikoshistorian julmimpana paloittelumurhaajana. Butt on nyt 45-vuotias ja istuu elinkautista tuomiotaan vankilassa.

Butt oli läsnä kahden miehen julmissa surmissa. Ensimmäisen uhrin surmasi veitsellä Buttin rikostoveri ja yhtiökumppani Janne Hyvönen. Brutaalissa murhassa ruumiin pää ja jalat sahattiin irti.

Osa ruumiista hävitettiin roskalaatikoihin, josta jäljet päätyivät kaatopaikalle. Kun kammottava rikos alkoi selvitä runsaan vuoden kuluttua, poliisi etsi jäännöksiä helteessä Nokian kaatopaikalla. Osaa ruumiista kuljetettiin myös kaupungilla. Tapaukseen liittyi myös kannibalismia.

JUKKA VUOKOLA

Toinen vuoden päästä

Karmean rikoksen paljastuminen vaati kuitenkin vielä toisen murhan ja uhrin vuoden päästä juhannuksena 2003. Julma surma tapahtui uhrin asunnolla Pirkkalassa. Tuolloinkin uhri murhattiin raa’asti ja paloiteltiin.

Poliisi pääsi karmivien rikosten jäljille vasta jälkimmäisen rikoksen jälkeen, kun sai Pirkkalasta kaksi puhelinsoittoa, ja murhat alkoivat selvitä. Kun pari vihdoin tuotiin oikeussaliin, esiintyi Buttin rikoskumppani murhatun vaatteissa.

Heidät määrättiin mielentilatutkimuksiin, ja molemmat saivat elinkautiset murhasta ja ruumiiden häpäisemisestä. Turun hovioikeus piti valituksen jälkeen tuomiot sellaisenaan huhtikuussa 2005.

Juttua muokattu kello 10.43: korjattu maininta murhien tekijöistä. Butt ei osallistunut ensimmäisen miehen surmaamiseen.